
Maisey Yates bor på landet i Oregon i USA med tre barn og en ektemann som fremdeles kan gjøre henne mo i knærne. Turen hun tar fra kontoret til kaffemaskinen hver dag, viser hvor eventyrlysten hun er.

Creed Cooper var cowboy. En rik, vellykket cowboy fra en av de mest vel ansette familiene i Logan County. I tillegg var han høy, muskuløs og veldig kjekk.

Resultatet var at nesten ingenting – eller ingen – var utilgjengelig for ham.

Bortsett fra Wren Maxfield.

Kanskje det var derfor det klødde i fingrene hans hver gang han så på henne. Han ville løsne den stramme hårknuten og se håret hennes falle nedover ryggen. Han ville få den misbilligende munnen til å bli myk og sexy. Og det klødde mye, med tanke på at han og Wren var representanter for sine respektive familiers vingårder. Rivaler, faktisk.

Og hun hatet ham.

Greit nok, siden han heller ikke kunne fordra henne.

Men på en eller annen måte, for mange år siden, hadde en del av motviljen i ham vridd seg og blitt til noe brennende og intenst.

Han var besatt av begjær.

Nå gikk hun rundt i utstillingslokalet til Cowboy Wines med en selvtilfreds mine, mens hun lot ham vente på å høre hvilken plan hun hadde kommet for å fortelle ham om.

«Hører du på meg?» spurte hun plutselig, og de grønne katteøynene hennes ble skarpe.

Hun var kledd i en tettsittende rød kjole som falt ned til knærne. Den hadde en høy, vid hals, og selv om den ikke viste så mye hud, klemte den de fyldige brystene hennes så stramt at den ikke overlot mye til fantasien. Selv om den hadde gjort det, var fantasien hans forbannet god.

Hun hadde på seg de latterlige stiletthælene også. Røde, som kjolen. Han ville se henne i bare de skoene.

Han likte ikke snerpete kvinner. Ikke generelt. Han likte jordnære kvinner. En cowgirl som ville føle seg hjemme på ranchen hans.

Wren så ut som om hun aldri hadde forlatt familiens utstillingslokale, med glassvegger og smijernsmøbler. Maxfield Vineyards var det fremste vinmerket for selvtilfredse snobber.

Og likevel ville han ha henne.

Av alle grunnene til å hate Wren Maxfield, var det å ville ha henne, nummer én på listen. Han følte seg maktesløs. Han så seg rundt i Cowboy Wines utstillingslokale, tønnene med bordplater av glass, de tunge, gamle bjelkene som gikk langs hele rommet.

Og så var det ham: slitte jeans og cowboystøvler, og en hatt for sikkerhets skyld.

Alt en kvinne som Wren hatet.

Et bevis på hvorfor det ikke var noen grunn til å begjære den lekre kroppen hennes.

«Jeg hørte ikke etter i det hele tatt», sa han. Det glimtet til i øynene hennes. «Gjør det mer interessant neste gang, Wren. Kanskje du kan danse.»

«Den eneste dansen jeg noensinne vil danse, er på graven din, Creed.»

Sparringen sendte en iling av begjær gjennom ham. De gjorde dette hver gang de var i et rom sammen. Hver eneste gang. Selv om han visste at han ikke burde gi etter for det. Men han var redd for at alternativet var å kle henne naken og ta henne opp mot nærmeste vegg, og det var ikke et reelt alternativ.

Så det ble verbal sparring.

«Hva døde jeg av?» spurte han. «Kjedsomhet?»

Øynene hennes slo gnister mot ham. «Det var tragisk. Du ble funnet med en stiletthæl stikkende ut av brystet.» De magiske leppene hennes krummet seg oppover.

«Noen mistenkte så langt?»

«Din egen smarte kjeft. Skal du høre på meg eller ikke?»

«Du er allerede her. Det er jeg også. Kan like gjerne det.»

Han lente seg tilbake i stolen og hvilte bena på bordet.

«Fantastisk. Som du vet, er ting i endring på Maxfield Vineyards. Faren min er ikke eier lenger. I stedet er det nå min søster Emerson, hennes mann Holden, vår søster Cricket og jeg som står som eiere. Denne planen er Emersons idé. Det er jo hun som har ansvaret for merkevaren vår.» Hun viftet med en hånd i luften som for å distansere seg ytterligere fra det hun var i ferd med å si. «Jeg måtte forholde meg til henne i denne saken. Hun tror ikke at rivalisering er bra for noen av oss. Hun mener vi bør slå oss sammen. Et stort arrangement der begge vingårdene er representert. Som du vet, har vinturer og hele vinløypa generelt blitt stadig mer populært.»

«Stigende tidevann løfter alle båter og får flere til å drikke seg fulle?»

«I bunn og grunn», sa hun.

«Jeg er ikke helt sikker på om jeg ser fordelen for meg», sa han. «Siden alt går så bra her.»

«Alle ønsker å ekspandere», sa hun og så vantro på ham.

«Gjør de det?»

«Ja», svarte hun. «Alle sammen.»

«Slik jeg ser det, går virksomheten vår bra. Vi har akkurat passe mange ansatte, hvert familiemedlem har en stilling i selskapet, og vi lever godt av det.»

Hun så på ham, tydelig forbløffet. Det var helt klare og åpenbare forskjeller mellom familiene Cooper og Maxfield. Cooper-familien var kanskje velstående, men de likte at vingården skulle gjenspeile røttene deres.

I begynnelsen hadde faren fått beskjed om at han aldri ville lykkes hvis han ikke gjorde noe for å forbedre imaget sitt. Han hadde nektet. Det var til syvende og sist ved å gå dypere inn i cowboytematikken at de hadde blitt så suksessrike. Det var ingen vits i å konkurrere med fancy steder som Maxfields. Det var ikke Coopers måte å gjøre det på. Å slå seg sammen med Maxfields ga enda mindre mening enn å prøve å etterligne dem.

«Kom igjen», sa hun. «Du er ambisiøs, Creed, ikke lat som noe annet.»

Og det var der hun kanskje hadde ham. For han likte ikke å trekke seg fra en utfordring. Faktisk likte han utfordringer generelt. At hun kom med en nå, fikk ham til å lure på om hun bare lokket ham. Hånte ham. Han var ikke engang sikker på om han brydde seg. Alt han visste, var at han øyeblikkelig fikk lyst til å imot utfordringen.

«Hva er det egentlig du foreslår?»

«Jeg vil ha et stort arrangement med alle vingårdene i området. En vinfestival. Til jul.»

«Det er ambisiøst. Og det er for tidlig å snakke om jul.»

«Alle butikkene er uenige, Creed. Blinkende lys er hengt opp allerede. Jeg vil gjerne ha en stor fest på Maxfield i løpet av neste måned. Vi inviterer de beste kundene våre. Kan du forestille deg det? Så mye ståhei det blir når vi slår oss sammen?»

«Å, du mener fordi alle vet hvor inderlig familiene våre misliker hverandre?» Han tok en pause et øyeblikk. «Hvor inderlig vi misliker hverandre?»

Det var ingen hemmelighet. De var aldri høflige mot hverandre.

De prøvde aldri å være det.

«Ja», sa hun.

«Og hvordan tror du vi skal komme oss gjennom dette uten å drepe hverandre?»

Hun la an en uskyldig mine. «Se det fra den lyse siden. Hvis jeg dreper deg, får du den dansen du så gjerne ville ha.»

«Vel … aldri så galt at det ikke er godt for noe.»

«Er du med?»

Det eneste som var verre enn å gi etter for tiltrekningen han følte for henne, var å ødelegge en forretningsmulighet på grunn av den. Han lot ikke andre mennesker kontrollere ham. Ikke på noen måte.

Minst av alle Wren Maxfield.

Og det betydde at han ville gjøre det. Uansett hvor mye han heller ville ha rullet seg i honning og lagt seg på en maurtue.

«Hvordan ser du for deg logistikken her? Jeg kommer ikke til å stille i dress.»

«Det trodde jeg heller ikke. Jeg tenkte at du kanskje kunne ta med deg den litt … rustikke sjarmen din.» Måten hun sa rustikk og sjarm på, antydet at hun følte at det første ikke passet sammen med det andre.

Han smilte. «Den følger med meg overalt.»

«Må du gå med hatt?» Hun rynket på nesen.

«Det er ikke til forhandling», sa han og vippet på cowboyhattens skygge med pekefingeren.

«Jeg tenkte meg det.» Hun snøftet. «Vel, da så. Det kan jeg akseptere.»

«Du har ikke noe valg. Vi sørger for maten. Grillmat.»

«Du trenger virkelig ikke å gjøre det.»

«Jeg står ikke på en fancy fest med bare rå fisk på en kjeks å spise. Og uansett, hvis du vil ha kundene mine, bør du ha kjøtt.»

«Med vin.»

«Hei. Vi jobber hardt for å bryte stereotypien om at cowboyer bare liker øl. Selv liker jeg en god rødvin til burgeren min.»

«Uakseptabelt.»

Blikket hans flakket over kurvene hennes. Den kroppen. Fy søren hva han hadde lyst til å gjøre med den kroppen. «Er du for undertrykt til å takle litt forandring, Wren?»

Hun fikk hissige røde flekker i kinnene. «Det er jeg ikke. Jeg liker bare ikke dårlige ideer.»

«Det er ikke en dårlig idé. Det er en merkevare.» Det siste sa han med en ikke ubetydelig dose selvironi og et smil om munnen.

«Samme det. Jeg bryr meg ikke om hva du liker med hva. Jeg mener det. Jeg vil bare vite om jeg kan stole på at du hjelper meg med å sette dette sammen.»

«Greit.»

«Jeg ser frem til dette nye prosjektet», sa hun. Hun smilte, noe som var merkelig, og så strakte hun ut hånden. Han så bare på den et øyeblikk. Så strakte han ut sin egen, grep hennes og trykket den.

Huden hennes var myk, slik han hadde visst at den ville være. Wren var en kvinne som aldri hadde gjort en dags kroppsarbeid i hele sitt liv. Ikke at hun ikke jobbet hardt, for det gjorde hun. Og han visste nok om hvordan en jobb som deres fungerte til å være klar over at det krevde en helvetes masse mental energi. Det var bare det at han også arbeidet på sin egen ranch når han ikke jobbet med vin, og han visste at hans egne hender var harde og trælete.

Hun var for myk. For bortskjemt. Snobbete. Hovmodig. Og hun hadde en giftig tunge.

Og pokker heller, han likte det, like mye som han hatet det.

Saken var at selv om han hadde vært en annen mann, en mann som hadde hatt det som skulle til for å innlede et forhold for alltid, for å gjøre hele ekteskap-og-barn-greia, hvis han hadde vært en mann som ikke hadde blitt ødelagt for lenge siden, ville det ikke vært henne han hadde valgt.

Det kunne ikke være henne.

En iling av begjær skjøt gjennom ham og antente punktet der hendene deres fortsatt berørte hverandre. Wren slapp raskt taket i ham. «Vel, da så. Da blir det bra. Da kommer vi til å se mye mer til hverandre.»

«Det ser jeg frem til.»

*

«Hun gledet seg ikke til å se mer av hans arrogante, irriterende, rasende, latterlige ...» mumlet Wren idet hun kom inn i vingårdens utstillingslokale.

«Unnskyld, hva?» Emerson så opp.

«Jeg mumlet», svarte Wren.

«Jeg vet det. Hva mumlet du egentlig om?»

«Jeg mumlet», gjentok hun. «Det betyr at det ikke var ment å bli forstått.»

«Vel … Jeg er nysgjerrig.»

«Jeg hadde nettopp et møte med Creed.»

«Å», sa Emerson og så granskende på henne. «Hm.»

«Hva?»

«Jeg sjekker om du har brennemerker.»

«Hvorfor? Fordi han er Satan?»

«Nei, for dere to genererer nok varme til å etterlate svidd jord.»

Hun knep øynene sammen mot søsteren. «Det er best du snakker om sinne.»

Dessverre var ikke sinne det eneste Creed Cooper fikk henne til å føle.

Creed Cooper gjorde henne rasende. Hun fikk som regel lyst til å slå ham i ansiktet i løpet av de første tretti sekundene han var i nærheten.

Han var en drittsekk. Han var uutholdelig.

Han var … uten tvil den mest sexy mannen hun noen gang hadde møtt i hele sitt liv, og når hun våknet kaldsvett om natten med pulsen dunkende mellom lårene, var det alltid fordi hun hadde drømt om ham.

«Ja», sa Emerson. «Sinne.»

«Hva?» glefset Wren.

«Det er bare … Jeg vet ikke. Det virker som om dere to bygger opp til en slags hat-elsk-situasjon.»

Wren vred på seg. «Nei.»

«Hvorfor ikke?» spurte Emerson.

«Av flere grunner. Den første er at jeg synes han er motbydelig.» Hun ble rosa i kinnene da den dristige løgnen gled ut av munnen hennes.

«Er det det ungdommen kaller det nå for tiden?»

«Du burde vite det.»

«Det er en utrolig passé del av popkulturen, Wren. Og jeg tror vi begge vet at avsky ikke er det han får deg til å føle.»

«Kan vi snakke om forretninger?»

«Javisst. Så, hva var konklusjonen din?»

«Han er en drittsekk.»

«Ja, jeg vet det. Men hva med arrangementet?»

«Han er om bord. Så jeg antar vi skal ha fest. Men han insisterer på å grille.»

«Sånn går det når man slår seg sammen med cowboyer.»

«Sier kvinnen som er gift med en.»

Emerson trakk på skuldrene. «Ja, men jeg lar ham ikke planlegge festene mine. Vi har viktigere ting å gjøre.» Hun blunket lurt.

Emerson hadde med nød og neppe unnsluppet et arrangert ekteskap med en mann faren deres hadde valgt for henne. Hele greia med mannen hennes, Holden, hadde vært dramatisk, hadde involvert en ikke ubetydelig mengde utpressing og list, og hadde på en eller annen måte endt i ekte kjærlighet.

Wren forsto det fortsatt ikke helt.

Wren forsto heller ikke hvorfor hun følte seg så plaget av fantasiene om Creed. Eller hvorfor hun var så sjalu på Emersons glød.

Wren selv var ikke overdrevent seksuell.

Det var ikke hennes greie. Hun hadde hatt noen kjærester, og hun likte den fysiske nærheten som fulgte med sex. Så mye var sant. Men det var en stund siden hun hadde datet noen, fordi hun hadde vært så opptatt av jobben sin på Maxfield Vineyards. Hun likte jobben sin mye bedre enn hun likte sex, faktisk.

Drømmene hennes om ulovlig sex med Creed var bedre enn all sex hun noen gang hadde hatt, og det syntes hun var helt urovekkende. Og et bevis på at underbevisstheten hennes ikke visste noe som helst.

«Flott», sa Wren. «Bra for deg. Men jeg snakker om vin, og det er mye viktigere enn hvor sexy mannen din er.»

«At mannen min er sexy, er en situasjon som opptar meg fullstendig.»

«Uansett», sa Wren med fast stemme. «Vi får vår felles fest.»

«Men med biff.»

«Ja», sa Emerson. «Og om noen måneder har vi forhåpentligvis det store arrangementet, som vi kan forhåndsselge billetter til. Forhåpentligvis kan vi få mange mennesker til byen hvis vi planlegger det riktig.»

«Jeg liker måten du tenker på», sa Wren. «Det kommer til å bli flott», la hun til og prøvde å tro på det selv.

«Det blir det», sa Emerson seg enig. «Har du snakket med Cricket om det i det hele tatt?»

Cricket var lillesøsteren deres. Hun hadde vært utrolig såret over hele skandalen med faren deres.

Situasjonen med foreldrene deres hadde gått fra vondt til verre. Eller kanskje var det bare det at de alle nå var klar over hvor ille det alltid hadde vært.

Grunnen til at Holden i det hele tatt hadde kommet til Maxfield Vineyards, var at han ville hevne seg på faren for at han hadde forført Holdens lillesøster og etterlatt henne følelsesmessig knust etter en spontanabort.

Etter det fant Wren og søstrene hennes ut at faren hadde hatt flere affærer opp gjennom årene, alle med unge kvinner som var sårbare og hadde så mye mindre makt enn ham selv. Det var en forkastelig situasjon. Holden hadde presset Emerson til å gifte seg for å få en del av Maxfield Vineyards, men han og Emerson hadde til slutt forelsket seg i hverandre. De hadde fordrevet faren, som for tiden bodde i utlandet. Moren ble igjen på vingården. Teknisk sett var de to fortsatt gift.

Wren håpet at det ikke ville være tilfelle så lenge til. Den stakkars moren hennes hadde funnet seg i så mye. Hun fortjente bedre.

Det gjorde de alle.

Men selv om de fleste endringene som hadde skjedd rundt vingården egentlig var av det gode, hadde søsteren Cricket tatt den nye situasjonen hardt. Hun hadde et annet forhold til stedet enn resten av dem. Cricket hadde blitt født sent i foreldrenes liv. Et uhell, tenkte Wren. Og det hadde virket som om ingen hadde hatt energi til å ta seg av henne. Hun hadde blitt overlatt til seg selv på en måte som Emerson og Wren ikke hadde blitt.

Resultatet var at Cricket ble en smule vilter.

Wren syntes hun stort sett var sjarmerende, men i den nåværende situasjonen visste hun ikke hvordan hun skulle snakke med henne. Visste ikke hva Cricket ønsket eller trengte fra dem.

«Hun har vært … Du vet», sa Emerson. «Cricket. Hun har ikke snakket om noe av betydning, og hun har vært ganske fraværende. Hun ser ikke ut til å være interessert i noen av vingårdens nye prosjekter.»

«Det er mye forandring.»

«Det er sant», sa Emerson. «Men hun er ikke et barn. Hun er tjueen.»

«Nei», sa Wren. «Hun er ikke et barn. Men kan du forestille deg hvor mye vanskeligere dette ville ha vært for deg for ti år siden?»

«Jeg vet det», sa Emerson lavmælt. «Det er annerledes for oss. Det er annerledes å ha litt mer perspektiv på verden og på seg selv. Jeg tror hun føler seg veldig forrådt.»

«Forhåpentligvis vil hun etter hvert omfavne vingården. Hun kan ha en rolle her. Jeg vet at hun er smart. Og jeg vet at hun ville gjort en god jobb, uansett hva pappa mente om henne.»

Emerson ristet på hodet. «Jeg tror ikke at pappa tenkte på henne i det hele tatt.»

«Det skal vi», sa Wren.

Maxfield-familien hadde aldri vært en nær familie på den måten folk kanskje tenker på en nær familie. Det var ikke slik at det hadde vært intime familiemiddager og spillkvelder og slike ting. De hadde jobbet sammen og bestemt hvilken retning virksomheten skulle ta. Faren deres var en vanskelig mann, det var sant. Men han hadde gitt døtrene et ekstremt stort ansvar når det gjaldt vingården. Det var rart nå, at alt var så annerledes. At alt var opp til dem.

«Alt kommer til å ordne seg», sa Wren. «Det er allerede bedre, selv om det er litt vanskelig.»

Emerson nikket. «Du har rett. Det er bedre nå. Og det kommer bare til å bli enda bedre fra nå av.»

*

«Du gikk med på å gjøre hva?»

Creed så på storebroren, Jackson, som hadde et ansiktsuttrykk som tydet på at Creed kanskje hadde sagt at han hadde tenkt å trekke seg ut av vinbransjen og begynne å avle opp valper, i stedet for bare å koordinere et arrangement med Maxfield-familien.

«Du hørte meg første gang», sa Creed.

«Hva er poenget med det? De er en gjeng drittsekker.»

Normalt ville ikke Creed ha kranglet. Eller hatt lyst til å krangle. Men av en eller annen grunn tenkte han tilbake på Wrens bestemte ansikt og hvordan kroppen hennes hadde sett ut i den kjolen, og han følte seg litt defensiv.

«Du vet at det er jentene som styrer det nå», sa han. «James Maxfield var absolutt en drittsekk. Det er jeg enig med deg i. Men ting er annerledes nå, og de styrer ting på en annen måte.»

«Akkurat. Så du kysset plutselig Wren Maxfield og ble venner med henne?»

Tanken på å kysse Wren sendte et lyn av nytelse gjennom ham. Og tanken på å gjøre det godt igjen med henne fikk det til å snu seg i magen hans.

«Absolutt ikke», svarte Creed.

«Så dere to skal gjøre dette mens dere er i tottene på hverandre hele tiden?»

«Logistikken er ikke akkurat ditt problem. Logistikken er mitt anliggende, som alltid. Du skal bare … være en passiv deleier.» Creed knep øynene sammen. «Du er fryktelig høylytt til å være passiv.»

«Teknisk sett er jeg ikke en fullstendig passiv deleier», sa Jackson. «Det er bare det at jeg heller vil investere penger enn å ta beslutninger.»

«Så da forteller jeg deg hva planen er.» Creed tenkte tilbake på øyeblikket da han hadde fortalt Wren at han skulle grille. «Vi må ta med noen griller.»

«Unnskyld, hva er det vi planlegger?» Lillesøsteren deres, Honey, kom inn i rommet. Hun hadde fått navnet av moren deres, som hadde vært så glad for å få en datter etter å ha fått to sønner at hun hadde bestemt seg for at datteren var søt og snill og trengte et navn som understreket det.

Honey hadde hevnet seg ved å vokse opp til å bli en rappkjeftet guttejente som aldri hadde sett nytten av en kjole og ikke visste hvilken ende av en leppestifttube hun skulle bruke. Han hadde alltid vært spesielt glad i søsteren sin.

«En begivenhet. Med Maxfields», sa Jackson.

Hun stirret sjokkert på ham. «Er du fra vettet?»

«Det har jeg allerede spurt ham om», gryntet Jackson.

«Vel, spør igjen. Sjekk ham for hjerneskade.»

«Ikke mer hjerneskade enn jeg allerede hadde», sa Creed.

«Så hvorfor gjør vi dette?» spurte Honey.

«Fordi», sa han og brukte et langt øyeblikk på å tygge på ordene som skulle komme etterpå, for de gjorde vondt. «Wren hadde et poeng. Hun synes vi burde slå oss sammen og gjøre dette området til et turistmål for vin. Vinstier og sånne ting. Det er ikke noe poeng i å konkurrere når vi kan reklamere for hverandre. Folk liker å smake på alle slags viner, og oppleve alle slags stemninger når de er på ferie.»

«Du høres ut som en brosjyre», sa Jackson.

Det gjorde han nok. Mest fordi Wren hadde hørtes ut som en, og han gjentok det hun hadde sagt. «Vel … Det er bra», sa Creed. «Siden vi trenger noen nye brosjyrer. Og noen må skrive dem. Og det kommer ikke til å bli noen av dere.»

«Det er sant», sa Honey muntert.

«Dere må hjelpe til med festen. Jeg trenger dere to der. Om ikke annet så for å være vitner.»

«Vitner til hva?» spurte Jackson.

«I tilfelle Wren bestemmer seg for å drepe meg.»

«Du kan ta henne», sa Honey.

Ja. Han kunne ta henne. Det var helt sikkert. Men ikke på den måten søsteren mente. «Du vet at jeg aldri ville skade en dame.»

«Det er altfor galant hvis damen er villig til å drepe deg», sa Honey pragmatisk.

«Du kan prøve å være mindre irriterende», sa Jackson.

«Hør her», sa Creed. «Hun kom til meg. Så det er opp til henne å oppføre seg. Jeg gikk ikke til henne, og jeg ville ikke ha gjort det.»

Men når sant skulle sies, måtte han også oppføre seg ordentlig. Utsiktene til å tilbringe ekstra tid sammen med Wren Maxfield var definitivt problematisk. Men han hadde brukt de siste fem årene på å ikke røre henne. Noen ukers arbeid i nærheten av henne burde ikke være noe problem.

I helvete heller. Det ville det ikke bli.

For når Creed Cooper bestemte seg for noe, holdt han fast ved det. Kontroll var det viktigste for ham. Han var kanskje en rik cowboy som kunne få alt han ønsket seg, men det betydde ikke at han hadde alt han ønsket seg. Ikke nå lenger. Ikke etter at han hadde erfart de katastrofale konsekvensene av den slags oppførsel.

Han hadde fått seg en lærepenge.

Og han skulle aldri mer gjøre de samme feilene som han hadde gjort som barn.

Det var helt sikkert.

